### NN 28/2022 (7.3.2022.), Pravilnik o načinu priopćavanja povjerljivih informacija u sažetom ili zbirnom obliku

Ministarstvo financija

358

Na temelju članka 115. stavka 8. Zakona o sanaciji kreditnih institucija i investicijskih društava (»Narodne novine«, broj 146/20), ministar financija donosi

PRAVILNIK

O NAČINU PRIOPĆAVANJA POVJERLJIVIH INFORMACIJA U SAŽETOM ILI ZBIRNOM OBLIKU

Predmet i područje primjene

Članak 1.

Ovim Pravilnikom propisuje se način na koji osobe iz članka 115. stavka 1. Zakona o sanaciji kreditnih institucija i investicijskih društava (u daljnjem tekstu: osobe) mogu priopćiti odnosno objaviti povjerljive informacije koje dobiju tijekom obavljanja svojih profesionalnih aktivnosti iz Zakona o sanaciji kreditnih institucija i investicijskih društava (u daljnjem tekstu: Zakon) bilo kojoj drugoj osobi ili tijelu.

Usklađenost s propisima Europske unije

Članak 2.

Ovaj Pravilnik sadrži odredbe koje su u skladu sa Smjernicama o pružanju informacija u sažetom ili zbirnom obliku za potrebe članka 84. stavka 3. Direktive 2014/59/EU Europskog nadzornog tijela za bankarstvo (EBA/GL/2016/03) od 19. srpnja 2016.

Pojmovi

Članak 3.

Pojmovi koji se koriste u ovom Pravilniku imaju isto značenje kao i u Zakonu.

Način priopćavanja odnosno objave povjerljivih informacija

Članak 4.

(1) Osobe mogu priopćiti odnosno objaviti povjerljive informacije na način da pojedine institucije ili subjekte iz članka 3. točke 2., 3. ili 4. Zakona nije moguće prepoznati.

(2) Povjerljive informacije se mogu priopćiti odnosno objaviti samo u obliku sažete izjave ili u zbirnom obliku, na anonimnoj osnovi.

(3) Prilikom priopćavanja odnosno objave povjerljivih informacija uzima se u obzir:

1. broj institucija ili subjekata iz članka 3. točke 2., 3. ili 4. Zakona

2. specifične karakteristike institucija ili subjekata iz članka 3. točke 2., 3. ili 4. Zakona

3. svrhu priopćavanja odnosno objave.

Uvjeti za priopćavanje odnosno objavu povjerljivih informacija

Članak 5.

(1) Povjerljive informacije se ne priopćavaju odnosno objavljuju ako se odnose na manje od tri institucije ili subjekta iz članka 3. točke 2., 3. ili 4. Zakona. Povjerljive informacije koje se odnose na manje od tri institucije ili subjekta iz članka 3. točke 2., 3. ili 4. Zakona mogu se objaviti ako specifične karakteristike iz stavka 2. ovoga članka, kao i svrha objave iz stavka 3. ovoga članka, ne predstavljaju rizik da će se moći utvrditi identitet tih pojedinih institucija ili subjekata.

(2) Pri priopćavanju odnosno objavi povjerljivih informacija izbjegava se svako upućivanje na specifične karakteristike, posebna obilježja, nazive ili brojčane, kvalitativne ili druge posebne podatke kojima se omogućava utvrđivanje identiteta pojedinih institucija ili subjekata iz članka 3. točke 2., 3. ili 4. Zakona.

(3) Povjerljive informacije se ne priopćavaju odnosno objavljuju ako se zbog skupa okolnosti, poput sredstava priopćavanja, broja adresata i njihovih svojstava, vremena objave i bilo koje druge specifične okolnosti, može utvrditi identitet pojedinih institucija ili subjekata iz članka 3. točke 2., 3. ili 4. Zakona.

ZAVRŠNE ODREDBE

Prestanak važenja propisa

Članak 6.

Danom stupanja na snagu ovoga Pravilnika prestaje važiti Pravilnik o načinu priopćavanja povjerljivih informacija u sažetom ili zbirnom obliku (»Narodne novine«, broj 27/2017).

Stupanje na snagu

Članak 7.

Ovaj Pravilnik stupa na snagu osmoga dana od dana objave u »Narodnim novinama«.

Klasa: 450-01/22-01/46

Urbroj: 513-06-03-22-2

Zagreb, 2. ožujka 2022.

Ministar financija
 dr. sc. Zdravko Marić, v. r.